Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ περί τροποποιήσεως της απόφασης 95/514/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι οδηγίες 66/400/EOK, 66/401/EOK, 66/402/EOK και 69/208/EOK περί εμπορίας σπόρων τεύτλων προς σπορά, σπόρων κτηνοτροφικών φυτών προς σπορά, σπόρων δημητριακών προς σπορά και σπόρων ελαιούχων και κλωστικών φυτών προς σπορά, αντίστοιχα, προβλέπουν ότι το Συμβούλιο καθορίζει εάν οι σπόροι προς σπορά των ανωτέρω φυτών που παράγονται σε τρίτες χώρες είναι ισοδύναμοι με εκείνους της Κοινότητας.

Με την απόφαση 95/514/EK το Συμβούλιο αποφάσισε ότι για μια περιορισμένη περίοδο οι σπόροι προς σπορά των ανωτέρω φυτών που παράγονται σε τρίτες χώρες είναι ισοδύναμοι με εκείνους της Κοινότητας. Η ισχύς της απόφασης αυτής λήγει στις 31 Δεκεμβρίου 1999.

Είναι σκόπιμο να εξασφαλιστεί η συνέχιση της ισοδυναμίας βάσει νέας απόφασης, από την 1η Ιανουαρίου 2000 έως τις 31 Ιανουαρίου 2000. Περαιτέρω παράταση θα απαιτούσε πρόσθετες προσαρμογές συνεπεία της οδηγίας 98/95/ΕΚ του Συμβουλίου.

Δεν υπάρχουν δημοσιονομικές επιπτώσεις για τον προϋπολογισμό της ΕΕ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

περί τροποποιήσεως της απόφασης 95/514/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/400/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά [1], και ιδίως το άρθρο 16 παράγραφος 1 σημείο β),

[1] ΕΕ L 125 της 11.7.1966, σ. 2290/66. Οδηγία όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών [2], και ιδίως το άρθρο 16 παράγραφος 1 σημείο β),

[2] ΕΕ L 125 της 11.7.1966, σ. 2298/66. Απόφαση όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά [3], και ιδίως το άρθρο 16 παράγραφος 1 σημείο β),

[3] ΕΕ L 125 της 11.7.1966, σ. 2309/66. Απόφαση όπως τροποποιήθηκε τελευταία με την οδηγία 99/54/ΕΚ της Επιτροπής (ΕΕ L 142 της 5.6.1999, σ. 30).

την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας σπόρων προς σπορά των ελαιούχων και κλωστικών φυτών [4], και ιδίως το άρθρο 15 παράγραφος 1 σημείο β),

[4] ΕΕ L 169 της 10.7.1969, σ. 3. Απόφαση όπως τροποποιήθηκε τελευταία με την οδηγία 98/96/ΕΚ του Συμβουλίου (ΕΕ L 25 της 1.2.1999, σ. 27).

την πρόταση της Επιτροπής,

Εκτιμώντας τα εξής:

(1) Στην απόφαση 95/514/ΕΚ του Συμβουλίου [5] καθορίστηκε ότι, για περιορισμένη περίοδο, οι καλλιεργητικοί έλεγχοι που πραγματοποιούνται σε τρίτες χώρες σε σποροπαραγωγικές καλλιέργειες ορισμένων ειδών, πληρούν τις προϋποθέσεις που προβλέπονται στις οδηγίες 66/400/ΕΟΚ, 66/401/ΕΟΚ, 66/402/ΕΟΚ και 69/208/ΕΟΚ. Στην απόφαση 95/514/ΕΚ ορίζεται επίσης ότι οι σπόροι προς σπορά ορισμένων ειδών που παράγονται σε τρίτες χώρες είναι ισοδύναμοι με τους σπόρους που παράγονται στην Κοινότητα.

[5] ΕΕ L 296 της 9.12.1995, σ. 34., όπως τροποποιήθηκε τελευταία με την απόφαση της Επιτροπής 98/172/ΕΚ (ΕΕ L 63, 4.3.1998, σ. 29).

(2) Η ισχύς της απόφασης 95/514/ΕΚ λήγει στις 31 Δεκεμβρίου 1999, παραμένουν όμως οι προϋποθέσεις για την εφαρμογή της. Ως εκ τούτου είναι σκόπιμο να παραταθεί η εφαρμογή της εν λόγω απόφασης για περαιτέρω χρονική περίοδο· η περίοδος αυτή θα πρέπει να περιοριστεί σε ένα μήνα, εν αναμονή πρόσθετων προσαρμογών προς επιτέλεση για το χρονικό διάστημα μετά την 1η Φεβρουαρίου 2000, ως συνέπεια της οδηγίας 98/95/ΕΚ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 6 της απόφασης 95/514/ΕΚ η ημερομηνία "31 Δεκεμβρίου 1999" αντικαθίσταται από "31 Ιανουαρίου 2000".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος